Broj: 711-I-1532-M-126/23-02-19

Zagreb, 18. srpnja 2023.

**MARKO KRIŽANEC**

**direktor-član Uprave trgovačkog društva**

**ENERGO d.o.o.**

**Predmet: mišljenje na zahtjev obveznika Marka Križanca**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je, dana 10. srpnja 2023. pod brojem 711-U-5390-M-126/23-01-4, zaprimilo zahtjev za mišljenje koji je podnio obveznik Marko Križanec, direktor-član Uprave trgovačkog društva Energo d.o.o.

U podnesenom zahtjevu obveznik postavlja upit bi li pohađanje poslijediplomskog sveučilišnog doktorskog studija, ukoliko bi ga financiralo trgovačko društvo Energo d.o.o., bilo protivno odredbama Zakona o sprječavanju sukoba interesa („Narodne novine“, broj 143/21, dalje u tekstu ZSSI). Nadalje, obveznik navodi kako se radi o poslijediplomskom sveučilišnom doktorskom studiju iz područja tehničkih znanosti na Tehničkom fakultetu u Rijeci s tematikom usko vezanom uz djelatnost društva te da bi pridonio modernizaciji i prelasku društva na obnovljive izvore energije. Obveznik navodi kako se navedeni studij odvija u trajanju od tri godine odnosno šest semestara kao i da se upis na studij provodi putem javnog natječaja i to temeljem uspjeha na prethodnoj razini studija, ocjene diplomskog rada na prethodnoj razini studija, stečenih kompetencija, studentskih nagrada i aktivnosti, preporuke sveučilišnog profesora koji je upoznat s akademskim radom kandidata i predstavljanjem pristupnika pred Povjerenstvom za razgovor s pristupnicima.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 15. sjednici održanoj 18. srpnja 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je odredbom članka 7. d) ZSSI-a propisano da je obveznicima zabranjeno primiti dodatnu naknadu za poslove obnašanja javnih dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI-a obnašaju.

Povjerenstvo ističe kako je dana 12. travnja 2022.g. donijelo Dopunu smjernice u kojoj je obrazloženo koje se sve potpore, pomoći te naknade stvarnih troškova ne smatraju dodatnim naknadama za obnašanje javne dužnosti, odnosno koje sve naknade obveznici mogu primiti pa je, između ostalog, Povjerenstvo utvrdilo da u odnosu na plaćanje edukacije i stručnih usavršavanja od strane tijela javne vlasti u kojem obnašaju dužnosti, obveznicima mogu biti plaćene one edukacije i usavršavanja koji bi trajali određeno kraće vremensko razdoblje, a koje bi za cilj imale stjecanje stručnih znanja i vještina povezanih s obnašanjem dužnosti odnosno stjecanje certifikata koji su pretpostavka za obavljanje određenih poslova u tijelu javne vlasti budući da bi se u tom slučaju smatralo da se usavršavanje obveznika ponajprije odvija u javnom interesu.

Zakonom o Hrvatskom kvalifikacijskom okviru („Narodne novine“, broj 22/13, 41/16, 64/18, 47/20, 20/21) propisano je da razina 8.2 obrazovanja obuhvaća kvalifikacije stečene završetkom poslijediplomskih sveučilišnih (doktorskih) studija.

Povjerenstvo stoga ističe kako se poslijediplomski sveučilišni doktorski studij smatra formalnim obrazovanjem koje traje duže vremensko razdoblje te ne predstavlja pretpostavku za obavljanje javne dužnosti direktora-člana Uprave trgovačkog društva Energo d.o.o.

Slijedom navedenog, Povjerenstvo ističe kako bi u situaciji plaćanja obvezniku navedenog studija od strane trgovačkog društva Energo d.o.o. obveznik bio u povredi članka 7. d) ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Marko Križanec, elektroničkom dostavom
2. Objava na internetskoj stranici Povjerenstva
3. Pismohrana